বিরাটি স্টেশন লাগোয়া যদুবাবুর বাজারে ভয়াবহ আগুন, পুড়ে ছাই একাধিক দোকান

কলকাতা: সোমবার গভীর রাতে বিরাটি (Birati) স্টেশন সংলগ্ন যদুবাবুর বাজারে ভয়াবহ অগ্নিকাণ্ড। রাত দেড়টা নাগাদ হঠাৎই বাজারের একাংশ থেকে আগুনের লেলিহান শিখা দেখা যায়। মুহূর্তের মধ্যে আগুন ছড়িয়ে পড়ে আশপাশের দোকানগুলিতে (Fire Break Out)। ঘটনায় চরম আতঙ্ক ছড়ায় এলাকায়।

খবর পেয়ে দ্রুত ঘটনাস্থলে পৌঁছয় দমকল বাহিনী। মোট সাতটি দমকল ইঞ্জিনের চেষ্টায় বেশ কয়েক ঘণ্টার চেষ্টায় আগুন নিয়ন্ত্রণে আনা সম্ভব হয়। তবে ততক্ষণে বাজারের একাধিক দোকান সম্পূর্ণ ভস্মীভূত হয়ে গিয়েছে বলে জানা গিয়েছে। প্রাথমিকভাবে বিপুল ক্ষয়ক্ষতির আশঙ্কা করা হচ্ছে।

আরও পড়ুন: ভয়াবহ ট্রেন দুর্ঘটনা! মৃত্যু হল ১৩ জনের, আহত বহু

আগুন লাগার সঠিক কারণ এখনও স্পষ্ট নয়। দমকলের প্রাথমিক অনুমান, শর্ট সার্কিট থেকেই এই অগ্নিকাণ্ড ঘটতে পারে। ঘটনায় কোনও হতাহতের খবর না মিললেও, ক্ষতিগ্রস্ত ব্যবসায়ীরা সর্বস্ব হারিয়ে দিশেহারা। ঘটনার তদন্ত শুরু করেছে দমকল ও স্থানীয় প্রশাসন।